16.6.2023.
LV
Eiropas Savienības Oficiālais Vēstnesis
C 214/125 Ceturtdiena, 2023. gada 19. janvāris
H. tā kā dalībvalstis var uzticēt EIB to finanšu instrumentu īstenošanu, kurus tās izmanto, lai Atveseļošanas un noturības mehānisma (ANM) līdzekļus investētu kritērijiem atbilstošos projektos; tā kā EIB var piedāvāt dalībvalstīm papildu finansējumu un īpašu konsultatīvu atbalstu līdzekļu investēšanai, ko tās saņēmušas ANM ietvaros; I. tā kā EIB palīdz īstenot Eiropas Savienības politiskos un ekonomiskos mērķus un atbalsta Savienības ārējās darbības prioritātes visos pasaules reģionos, tostarp politiski jutīgās valstīs austrumu un Vidusjūras kaimiņreģionos; J. tā kā EIB ir vislielākais daudzpusējais aizdevējs ES kaimiņreģionos, kas ietver austrumu kaimiņvalstis, Rietumbalkānus, Tuvos Austrumus un Ziemeļāfriku; tā kā EIB veic operācijas ārpus Eiropas Savienības, izmantojot tīklu, kurā ietilpst gandrīz 30 ārējie biroji, kas atrodas Āfrikā, Latīņamerikā un Āzijā; K. tā kā EIB grupa cieši sadarbojas ar ES iestādēm un citiem partneriem, lai atbalstītu Savienības mērķus un politikas prioritātes; tā kā it īpaši daudzgadu finanšu shēmas (DFS) 2021.–2027. gadam ietvaros EIB grupa strādā kopā ar Komisiju un valstu attīstību veicinošām bankām un institūcijām un attīstības finansēšanas institūcijām; tā kā, lai līdz 2020. gada beigām īstenotu Parīzes nolīguma principus un mērķus, EIB grupa savu darbu koordinē ar Eiropas Ārējās darbības dienestu un Eiropas Rekonstrukcijas un attīstības banku; L. tā kā EIB ieņem vadošu lomu Covid-19 krīzes pārvarēšanā Eiropas Savienībā un ir īstenojusi būtiskus centienus, lai sniegtu papildu atbalstu, it īpaši MVU, izveidojot jauno Viseiropas garantiju fondu (VGF) nolūkā nodrošināt kapitālu MVU, ko krīze sekas skārušas īpaši smagi; M. tā kā, lai tirgū nodrošinātu atbilstošus finansējuma avotus ar maksimāli preferenciālām likmēm, EIB ir nepieciešams AAA kredītreitings un kas tāpēc ir arī jāsaglabā; N. tā kā EIB uzņēmējdarbības modelim ir nepieciešama visaugstākā līmeņa integritāte, pārredzamība, pārskatatbildība un laba pārvaldība, kā arī atbilstoši pasākumi, lai efektīvi un reāli apkarotu jebkāda veida nelikumīgi iegūtu līdzekļu legalizāciju, terorisma finansēšanu, organizēto noziedzību un kaitējošu nodokļu praksi, kā arī aizliegtas rīcības veidus, kas noteikti tās nesen pārskatītajā krāpšanas apkarošanas politikā,
EIB sniegums finanšu darījumu jomā 1. uzsver, ka EIB ir vadošs emitents un pastāvīgi veicina inovāciju un attīstību kapitāla tirgos, vienlaikus aktīvi atbalstot visstingrākos standartus; 2. atzīmē, ka 2021. gada 31. decembrī EIB grupas kopējā bilances vērtība bija 568 miljardi EUR jeb par 11,9 miljardiem EUR vairāk nekā 2020. gada 31. decembrī; 3. atzīmē, ka 2021. gadā EIB parakstīto jauno aizdevumu apjoms bija 65,4 miljardi EUR, kas atbilst 2020. gada darbības plānā noteiktajam mērķrādītājam un ir aptuveni tikpat cik iepriekšējos gados (66,1 miljards EUR 2020. gadā un 63,3 miljardi EUR 2019. gadā); atzīst, ka 54,3 miljardi EUR no šīs summas bija bankas pašas resursi (2020. gadā — 64,6 miljardi EUR); 4. norāda, ka tāpat kā iepriekšējos gados lielākā daļa aizdevumu tika piešķirta Itālijai, Francijai un Spānijai (attiecīgi 16 %, 14 % un 12 % no kopējā parakstīto aizdevumu apjoma) un ka tāpat kā iepriekšējos gados lielāko daļu saņēma transporta, globālo aizdevumu un enerģētikas nozare (attiecīgi 30,2 %, 18,5 % un 14,8 %); 5. atzīmē, ka kopumā 2021. gadā tika izmaksāti 41,4 miljardi EUR, no kuriem 40,4 miljardi EUR — no bankas pašas resursiem (2020. gadā — 58,3 miljardi EUR, no kuriem 56,8 miljardi EUR — no bankas pašas resursiem); 6. konstatē, ka kopš 2021. gada 31. decembra parakstīto, bet neizmaksāto aizdevumu apjoms ir nedaudz samazinājies — līdz 556,4 miljardiem EUR (no 558,7 miljardiem EUR 2020. gadā un 560,3 miljardiem EUR 2019. gadā), no kuriem 82 % bija paredzēti projektiem Eiropas Savienībā (82,2 % 2020. gadā un 81,4 % 2019. gadā); atzīmē, ka EIB izmaksāto aizdevumu portfelis bija 433,4 miljardi EUR salīdzinājumā ar 444,6 miljardiem EUR 2020. gada beigās un 447,5 miljardiem EUR 2019. gada beigās;